Casa de Pensii Maramureș a făcut publice unele actualizări importante legate de pensia de invaliditate, care vor afecta direct mulți beneficiari. Potrivit comunicatului emis, aceste modificări sunt conforme cu dispozițiile Legii nr.360/2023, ce reglementează sistemul public de pensii și intră în vigoare de la 1 septembrie 2024.
Una dintre cele mai semnificative schimbări este că pensia de invaliditate nu mai este recunoscută ca perioadă asimilată stagiului de cotizare. Aceasta înseamnă că beneficiarii nu vor mai putea conta pe această perioadă pentru a-și crește stagiul de cotizare și implicit, suma pensiei de stat.
,,Ca o consecinţă, în situaţia recalculării pensiilor de la 1 septembrie 2024, perioada în care o persoană a beneficiat de pensie de invaliditate NU va intra în calculul punctelor de stabilitate. Aşa cum este prevăzut în lege, stagiul minim de cotizare contributiv pentru acordarea pensiei de limită de vârstă este de 15 ani. Cu toate acestea, dacă o persoană care a beneficiat o perioadă mai mare de pensie de invaliditate nu va îndeplini condiţia stagiului minim de cotizare contributiv şi ajunge la vârsta standard de pensionare pentru limită de vârstă, NU riscă pierderea unui beneficiu. În astfel de situaţii, persoana în cauză trece – din oficiu – în categoria pensionarilor pentru limită de vârstă şi îşi pastrează cuantumul şi numărul total de puncte realizat aferente pensiei de invaliditate.
Totodată, ca o noutate, legea prevede posibilitatea ca beneficiarul unei pensii de invaliditate să opteze pentru acordarea pensiei anticipate, până la împlinirea condiţiilor pentru acordarea pensiei de limită de vârstă" – declară cei de la Casa de Pensii Maramureș.